Börcs Község Önkormányzatának

képviselő-testületi ülése

2011. október 25.

Börcs Község Önkormányzata

17/2011.

***J e g y z ő k ö n y v***

**Tárgy:** Börcs Község Önkormányzat Képviselő-testületének 2011. október 25-én Börcs, Erzsébet tér 4. szám alatti tárgyalótermében megtartott üléséről.

**Jelen vannak**: Rácz Róbert polgármester,

 Nagy Ambrus alpolgármester,

 Furján Gergely képviselő,

 Inotai Zoltánné képviselő

 Kovács István képviselő,

 Tengelics Szilárd képviselő,

 Vörös Katalin képviselő,

 Molnár Katalin védőnő,

 Varga Péter százados, Varga Balázs törzszászlós körzeti

 megbízott,

 Kovácsné Élő Anna Rita tagóvoda-vezető

meghívott vendégek

Komjáti János körjegyző, tanácskozási joggal

 Ivánkovits Zsoltné jkv.vez.

Község lakói közül Nagy Ambrusné tagiskola-vezető jelent meg az ülésen.

**Rácz Róbert** polgármester úr köszönti a megjelent képviselő-testületi tagokat, meghívott vendégeket, Körjegyző urat, kolléganőt. Majd megállapítja, hogy Börcs község önkormányzatának képviselő-testülete határozatképes, mivel mind a 7 tagja jelen van. Így az ülést megnyitja.

**Rácz Róbert** polgármester úr elmondja, hogy a napirendekhez kapcsolódó anyag a meghívóval kiküldésre került, majd javaslatot tesz a napirendre a meghívóban rögzítettek szerint.

**Rácz Róbert** polgármester úr, mivel a napirenddel kapcsolatban további javaslat nem hangzik el, annak tárgyalhatóságát szavazásra terjeszti fel.

**Javasolt napirendi pontok:**

1. Közrend, közbiztonság a településen

 előadók: Varga Péter rszds. oszt.vez., Varga Balázs körzeti megbízott

1. Beszámoló a települési védőnői ellátásról, anya és gyermekgondozás

 előadó: Molnár Katalin védőnő

1. Beszámoló a Mézeskalács Körzeti Napközi Otthonos Óvoda és Bölcsőde Pitypang tagóvodája tevékenységéről

előadó: Kovácsné Élő Anna Rita tagóvoda-vezető

1. Beszámoló az önkormányzati bizottságok működéséről, az átruházott hatáskörök gyakorlásáról

előadók: Vörös Katalin SZB elnöke, Furján Gergely Ügyrendi Bizottság elnöke

1. Börcs Község Önkormányzatának rendelet tervezete az avar és kerti hulladék nyílt téri égetése, valamint a háztartási tevékenységgel okozott légszennyezés helyi szabályairól

előadó: Komjáti János körjegyző

1. A helyi címer és zászló alapításáról és használatának, továbbá a babazászló, a gyászzászló, valamint a millenniumi emlékzászló és uniós zászló használatának rendjéről

előadó: Komjáti János körjegyző

1. Az önkormányzat 2011. évi belső ellenőrzési tervének megalkotása

előadó: Komjáti János körjegyző

1. Egyéb aktuális ügyek

előadó: Rácz Róbert polgármester

 8/6.) LEADER pályázat sportpálya felújítására

Börcs község Önkormányzatának Képviselő-testülete a javasolt napirendi pontokat egyhangúan elfogadja.

**N a p i r e n d t á r g y a l á s a**

**1.) Közrend, közbiztonság a településen**

 előadó: Varga Péter r, szds. osztályvezető, Varga Balázs r. törzszászlós körzeti

 megbízott

***Rácz Róbert*** *polgármester úr****:*** Tisztelettel köszönti a Győri Rendőrkapitányság képviselőit. Az előadók által készített írásos anyag (jegyzőkönyv I. számú mellékleteként csatolva) megküldésre került a meghívóval együtt, de szívesen venné a testület ha szóban kiegészítésre kerülne.

***Varga Péter*** *r.szds. oszt.vez. úr****:*** Tisztelettel köszönti a megjelenteket. Elmondja, hogy az írásos beszámoló önmagáért beszél. A község nem a legfertőzöttebbek közé tartozik. A lényeget, a fontosnak tartott dolgokat leírták, nem kívánja szóban kiegészíteni, de ha bárkinek kérdése lenne arra nagyon szívesen válaszol.

***Kérdés, hozzászólás***

***Furján Gergely*** *képviselő úr****:*** A leírt esetekből, esetleg lehetne tanulságot levonni, nem a személyekre lenne kíváncsi, hanem a történésekre.

***Varga Balázs***  *körzeti megbízott úr****:***  Tisztelettel köszönt mindenkit. A leírt első esetre nem kíván kitérni, igazából lopott hitelkártyával Börcsön akart az elkövető pénzt felvenni. Ebből sok tanulság nem vonható le. A Sárdosi utcában, a falu szélén bemásztak egy épülő házba, így tudtak lopni, ezt sem lehet igazán kikerülni. Az Ady utcából amit elloptak, azt sem lehetett volna jobban elzárni. A Fő utcánál feltüntetett színesfém, nem tudja hova tenni. Egy embert kellene eltávolítani a faluból ezzel sok probléma megoldódna. A fő probléma, hogy még mindig nagyon hiszékenyek az idős emberek, az ajtók tárva nyitva állnak. A községbe pár házaló jár, akik visszajárók, őket mindenki ismeri, meg van nekik a helyük, hogy hova járnak. Halottak napján még jobban kell arra figyelni, hogy semmi ne maradjon az autóban. Nagyon jó propaganda anyaga van a rendőrségnek, ha igény lenne rá szívesen kihozzák.

***Rácz Róbert*** *polgármester úr****:*** Varga Balázs körzeti megbízottrendőr úr által említett nem kívánatos személy elköltözött a faluból, ezzel várhatóan sok probléma megoldódik. A házat, ahol eddig lakott a tulajdonos eladta, tehát a visszatérésre sem lesz lehetősége. A fagyűjtésnek nevezett fakivágások Börcsöt is fenyegetik, amiből nem mindig lesz ügy, hisz az elkövetők utólagos elérése szinte lehetetlen. A Polgárőrség belépésével talán ebben is lehet előbbre lépni. Érdekes, hogy a kritikusnak vélt Ószhely-pusztán nincs probléma, de az öttevényi úton az akác igen értékes.

***Varga Balázs***  *körzeti megbízott úr****:***  Télen vadászokkal, erdészekkel nagyobb hangsúly helyeznek az illegális hulladék elhelyezésre, orvvadászatra, mind a falopásra. A gépjárművük nem terepre készült, külső segítségre szorulnak ezekben az ügyekben.

***Kovács István*** *képviselő úr:*Egy két szót, ha az ifjúsági bűnözésről, kábítószerezésről lehetne hallani?

***Varga Balázs***  *körzeti megbízott úr****:***  A téma ide tartozna, de most nem volt ilyen jellegű eljárás. Az nem igaz, hogy nincs jelen a probléma, jelen van főleg a fű. De nem egyszerű megfogni őket. Vádelhalasztás történik, próbára bocsátják őket. Nem a fogyasztó a lényeg, hanem a terjesztő, hozzá kell eljutni, de ez egy hosszadalmas út.

***Vörös Katalin*** *képviselő asszony:* Novemberben tervez egészségnapot, ismertető film formájában a bűnmegelőzésre is lehetne koncentrálni.

***Varga Balázs***  *körzeti megbízott úr****:***  Kapitány úrnak levélben meg kellene írni, s biztos, hogy kijönnének.

***Rácz Róbert*** *polgármester úr:* Kéri, hogy aki az írásbeli előterjesztést a szóbeli kiegészítéssel el tudja fogadni, kézfeltartással jelezze.

Börcs Község Önkormányzatának Képviselő - testülete a témával kapcsolatban 7 igen szavazattal, 0 tartózkodással, 0 nem szavazattal a

a **község közrendjéről**, **közbiztonságáról szóló tájékoztatót** az előterjesztés szerinti tartalommal **elfogadja**. (A jegyzőkönyv I. számú melléklete)

Varga Péter és Varga Balázs meghívott vendégek 18 óra 25 perckor elköszönnek, és az üléstermet elhagyják.

**2.) Beszámoló a települési védőnői ellátásról, anya és gyermekgondozásról**

 előadó: Molnár Katalin védőnő

***Rácz Róbert*** *polgármester úr****:*** Szeretettel köszönti a börcsi felmenőkkel is rendelkező Molnár Katalin védőnőt. Megkéri tartsa meg beszámolóját.

***Molnár Katalin***  *védőnő****:***  Mielőtt beszámolóját megtartaná pár szóban bemutatkozik. 2008-ban végzett Szombathelyen. Első munkahelye Téten volt, utána pályázott Öttevényre, ahol 2009 óta dolgozik főállásban. 2010 januárban szült kolléganője Horváthné Mórocz Csilla azóta helyettesíti, Börcsön. Rábapatonán él szüleivel, gyermeke még nincs. Polgármester úr által említett felmenők édesanyja szülei, Horváth Józsefék a Rákóczi utcában. A Gunyhó gyerekek az unokatestvérei. Mi is történt ebben a 9 hónapban mióta itt van. A gondozott családok száma 89. A családgondozás folyik a családok otthonában és a gondozóban. Óvodai és iskolai egészségügyi munkához, egy korábbi körzetrendezés következtében, tartozik az abdai iskola is. Várandósok létszáma jelenleg 5 fő, ebből egy szülés várható még 2011-ben. Összesen 12 gyermek született, ami szép szám. Pár éve gondot kell fordítani a kötelező szűrővizsgálatokra, kötelezően meg kell történniük. A szülők hozzák gyermekeiket, amiről írásos igazolást kapnak a program segítségével. Védőoltásokkal sincs gond, mindenki időben, megfelelő módon kapta meg az oltást. A gyermekjóléti szolgálattal nagyon jó a kapcsolata. Mint helyettes hetente két alkalommal jön a faluba, de persze van, amikor többször, például ha kisgyermek születik, hisz 48 órán belül a hazaérkezéstől számítva meg kell látogatni a családot. Ami megnehezíti a dolgát, és probléma a technikai feltételek hiánya ezen belül is a számítógép nem igazán bírja el a programot.

***Kérdés, hozzászólás***

***Komjáti János*** *körjegyző úr****:***  A környező települések viszonylatában hova lehet elhelyezni a 12 gyermeket.

***Molnár Katalin***  *védőnő****:***  Öttevényen 42 gyermek született, de ez egy kimagaslóan jó év, átlagban 25-28 gyermek születik. Abdán kolléganőjének 26-27 babája van. Ezeket a számokat is figyelembe véve mondta, hogy a 12 a lakosságszámhoz képest jó.

***Rácz Róbert*** *polgármester úr****:*** Kéri, hogy ha értesítést kap gyermek születéséről, arról szóljon, mert a Képviselő-testület a falu lakói felé szeretné jelezni zászló felhúzásával a gyermek születését. A részletek majd a rendeletben kerülnek pontosításra. A számítógépre tett észrevételt rögzítette a testület.

***Molnár Katalin***  *védőnő****:***  A kórházból az első munkanapon kap értesítést e-mailben, utána tud majd szólni.

***Rácz Róbert*** *polgármester úr:* Kéri, hogy aki az írásbeli előterjesztést a szóbeli kiegészítéssel el tudja fogadni, kézfeltartással jelezze.

Börcs Község Önkormányzatának Képviselő - testülete a témával kapcsolatban 7 igen szavazattal, 0 tartózkodással, 0 nem szavazattal a következő határozatot hozta:

***62/2011.(X.25.) képviselő - testületi határozat:***

 Börcs Község Önkormányzata képviselő – testülete

a települési **védőnői ellátásról, anya és gyermekgondozásról szóló beszámolót** az előterjesztés szerinti tartalommal **elfogadja.** (A jegyzőkönyv II. számú melléklete)

 Felelős: Rácz Róbert polgármester

 Határidő: azonnal

Molnár Katalin meghívott vendég 18 óra 40 perckor elköszön, és az üléstermet elhagyja.

**3.) Beszámoló a Mézeskalács Körzeti Napközi Otthonos Óvoda és Bölcsőde Pitypang tagóvodája tevékenységéről**

előadó: Kovácsné Élő Anna Rita tagóvoda-vezető

***Kovácsné Élő Anna Rita***  *tagóvoda-vezető****:***  Az írásos anyagot a testületi tagoknak időben elkészítette, azóta egy két dolog változott. Jelenleg 52 gyermek jár az óvodába, decemberben 53-an lesznek. 4 fő óvónő és két daduska látja el a gyerekekkel kapcsolatos feladatokat. A konyhás dolgozókkal van hatalmas gondjuk. A két fő, akik ezt a tevékenységet ellátják, összesen 6 (4+2) órában dolgoznak, nem igazán alkalmasak, legalábbis egyikük a feladatra. a 33 adag kiszámolása is gondot okoz neki. Az éthordókat üresen hagyja, idegőrlő. Nem meríti tele a tálakat, mert nem bírja el, szellemi gondok is vannak a hölgynél. A Rábakész, aki az ételt szállítja az intézménybe, egy ÁNTSZ-es előadást szervezett, ott is elhangzott, hogy a konyhában csak olyan dolgozó lehet, akinek van HACCP-s végzettsége. Az új kolléganők ügyesek, jól bánnak a gyerekekkel, szeretik őket a picik. Szerződésük június15-ig van, a szabadságok kiadása így gondot jelent.

***Rácz Róbert*** *polgármester úr:* Nem szeretne most erről vitát nyitni, augusztus 15-ig hallani sem akar róla. Úgy gondolja június 30-ig is megoldható a szabadságok kiadása. Jövőre az iparűzési adó és a súlyadó várhatóan 6,5 millióval fog csökkeni. Nem áll módjában az önkormányzatnak további terheket vállalni. Nyáron nincs teljes létszám, a gyerekek jelentős része otthon marad, ekkor nem kell teljes személyzet. November végéig kellene a konyhát ebben a formában kibírni. Decembertől kap az óvoda egy 4 órás fix konyhás állást, s hozzá januártól kisegítést, de ez még függ a jövő évi közfoglalkoztatástól. A mosogató mellett évek óta közfoglalkoztatott áll. A Rábakészes rendezvényen arról volt szó elsősorban, hogy az étkeztetést át kell alakítani a korhoz. Só nélküli, csökkentett cukor tartalommal kell főzni, ami félelmet kelt a szolgáltatóban, fél a nagyobb arányú elutasítástól. Ennek elfogadtatásában is kéri a segítséget a szolgáltató.

***Kérdés, hozzászólás***

***Vörös Katalin*** *képviselő asszony:* A jövő héten óvodaszünet lesz?

***Kovácsné Élő Anna Rita***  *tagóvoda-vezető****:***  Nem, az ebéd lejelentése végett kérdezték meg a szülőket, hogy az iskolai őszi szünetben hozzák-e a gyerekeket óvodába.

***Komjáti János*** *körjegyző úr****:***  A konyha nem az ÁNTSZ-hez tartozik az új szabályozás szerint, hanem az állategészségügyhöz. Az előadó hölgy azt ígérte, hogy mivel érzékelik a problémát, nem a bírságolás lesz a cél, hanem a segítés.

***Rácz Róbert*** *polgármester úr:* Nagyon nagy költségnövekedést jelent tavalyhoz képest, hogy kettő óvónő helyett négy van, illetve plusz két dajka. A normatíva meg kevés.

***Nagy Ambrus al****polgármester úr:* Számos rendezvény volt az óvodában szeretné megköszönni az tagóvoda-vezetőnek a rendezvények lebonyolításánál tanúsított pozitív hozzáállását.

***Kovácsné Élő Anna Rita***  *tagóvoda-vezető****:***  Köszöni szépen, továbbítja a kollégák felé a dicséretet.

***Rácz Róbert*** *polgármester úr:* Kéri, hogy aki az írásbeli előterjesztést a szóbeli kiegészítéssel el tudja fogadni, kézfeltartással jelezze.

Börcs Község Önkormányzatának Képviselő - testülete a témával kapcsolatban 7 igen szavazattal, 0 tartózkodással, 0 nem szavazattal a következő határozatot hozta:

***63/2011.(X.25.) képviselő - testületi határozat:***

 Börcs Község Önkormányzata képviselő – testülete

a **Mézeskalács Körzeti Napközi Otthonos Óvoda és Bölcsőde Pitypang tagóvodája tevékenységéről** **szóló beszámolót** az előterjesztés szerinti tartalommal **elfogadja.** (A jegyzőkönyv III. számú melléklete)

 Felelős: Rácz Róbert polgármester

 Határidő: azonnal

Kovácsné Élő Anna Rita tagóvoda-vezető és Nagy Ambrusné tagiskola-vezető 19 órakor elköszönnek, és az üléstermet elhagyják.

**4.) Beszámoló az önkormányzati bizottságok működéséről, az átruházott hatáskörök gyakorlásáról**

előadók: Vörös Katalin SZB elnöke, Furján Gergely Ügyrendi Bizottság elnöke

***Furján Gergely*** *képviselő úr:* Az Ügyrendi Bizottságnak a vagyonbevallások kezelésén kívül más feladata nem volt. Azt teljesítette.

***Vörös Katalin*** *képviselő asszony:* A Szociális Bizottság feladata hálás és hálátlan is egyben. Néha a bizottsági tagoknak meg kell erőszakolni magukat, hisz anyagi szempontból belefér az ügyfél, etikailag azonban vitatható a helyzete, hisz az indokok nem mindig fedik a valóságot.

Felelősséggel kell dönteni, hisz 1200 ember pénzét osztja a bizottság. Hátrányba nem kerülhet senki. Figyelemmel próbáltak lenni a kérésre is, ha fát kértek, azt kaptak, ha villanyszámla rendezéshez kértek segítséget, az lett kifizetve. Aki pénzt kért, jól meggondolták, felelőtlenül nem kapott senki. 2011-ben 33 főt kapott segélyt, plusz 15 gyermek beiskolázását segítette az önkormányzat. Nem a pénzköltés volt a cél, hisz tisztában vannak vele, hogy máshol is lenne helye, de próbáltak mindenki megelégedésére dönteni.

***Kérdés, hozzászólás***

***Rácz Róbert*** *polgármester úr:* Megköszöni a beszámolót. Nagyon kemény dolog a Szociális Bizottság munkája. Mindig is az volt, de az elmúlt időszak miatt az emberek helyzete még rosszabbra fordult. A visszafogottság indokolt, hisz semmi sem gyarapodott, forrás nincs a problémák megoldására. Akár mennyire sajnálatos is, nem rendezkedhet be az Önkormányzat arra, hogy mindenki problémáját megoldja. Nem képes rá, hogy mások helyett helyt álljon. Nagyszámú a fa kiszállítás. Korlátozott mennyiségben áll most már csak rendelkezésre. Venni még nem kellett, saját vágásból lett megoldva. Fontos az életvitel, nemcsak az egy főre jutó összeg. Mindig is azt kérte, hogy ha valaki felteszi a kezét, akkor úgy gondolkodjon, hogy az 1300 ember nevében ad vagy nem ad.

***Nagy Ambrus al****polgármester úr:* Aki ingyenes tankönyvre jogosult, az is kapott beiskolázási segélyt?

***Vörös Katalin*** *képviselő asszony:* A tankönyv mellett egyéb kiadások is terhelik az egyébként is nehéz helyzetben lévő családokat, de alapjában véve nem az egyébként más jogcímen jogosultak lettek támogatva.

***Rácz Róbert*** *polgármester úr:* Direktbe nincs megszólítva senki, csak az kaphat, aki kér segítséget.

***Furján Gergely*** *képviselő úr:* Hogy kezeli a bizottság, hogy valaki könnyen kér, és valaki bármennyire is nehéz helyzetben van nem kér.

***Vörös Katalin*** *képviselő asszony:* Ha tudomására jut a bizottságnak, hogy valaki nehéz helyzetbe került személyesen szól neki. Zárt közösségről lévőn szó, oda figyel mindenki mindenkire.

***Rácz Róbert*** *polgármester úr:* Kéri, hogy aki a szóbeli előterjesztéseket el tudja fogadni, kézfeltartással jelezze.

Börcs Község Önkormányzatának Képviselő - testülete a témával kapcsolatban 6 igen szavazattal, 1 tartózkodással, 0 nem szavazattal a következő határozatot hozta:

***64/2011.(X.25.) képviselő - testületi határozat:***

 Börcs Község Önkormányzata képviselő – testülete

az **Ügyrendi Bizottság és a Szociális Bizottság munkájáról** **szóló beszámolót** az előterjesztés szerinti tartalommal **elfogadja.**

 Felelős: Furján Gergely bizottsági elnök

 Vörös Katalin bizottsági elnök

 Határidő: azonnal

**5.) Börcs Község Önkormányzatának rendelet tervezete az avar és kerti hulladék nyílt téri égetése, valamint a háztartási tevékenységgel okozott légszennyezés helyi szabályairól**

előadó: Komjáti János körjegyző

***Komjáti János*** *körjegyző úr****:***  Az írásos előterjesztéshez (jegyzőkönyv IV. számú melléklete)

sokat nem szeretne hozzá tenni. A tervezet olvasta mindenki. Hogy miért kell a témával foglalkozni? Jött az őszi idő, és megkezdődtek a tüzelések, ami problémával jár. Összességében a vonatkozó jogszabály szerint, ha nem rendelkezik az önkormányzat róla, akkor nem is lenne szabad a tüzelni, de mivel ennek teljes tiltása falu helyen életszerűtlen lenne, ezért merült fel, hogy szabályozni kellene, ezért került így megfogalmazásra. Bízik benne, hogy szabályozásra került minden kérdés, ami felmerülhet. Ikrény elfogadta ezt a tervezetet. A helyi újságban közhírré teszik. Ikrényben felmerült kérésként, hogy mindegyik település más két napot határozzon meg.

***Kérdés, hozzászólás***

***Nagy Ambrus al****polgármester úr:* A 100 métert – 4.§ 2b - muszáj kőbe vésni, nem lehetne lecsökkenteni 50 méterre. A hulladékudvarra fű nem vihető.

***Komjáti János*** *körjegyző úr****:***  A barna kuka, illetve a komposztálás ad megoldást a fű kezelésére. Rossz csizma, rossz cipő a kazánba ne kerüljön, ezt is ki kellene küszöbölni.

***Kovács István*** *képviselő úr:* Az 1.§-t hülyeségnek tartja.

***Rácz Róbert*** *polgármester úr:* A rendelet célja, hogy kordába tartsa az égetést, tudja mindenki, hogy például mikor teregethet úgy, hogy senki nem füstöli fel a ruháit.

***Furján Gergely*** *képviselő úr:* Fontosnak tartja a szabályozást, volt, hogy két hétig este 10-ig nem lehetett szellőztetni, mert valaki mindig füstölt. Ennek kell határt szabni. Az 5.§ /1/ bekezdésénél a „nélkül” kerüljön ki a szövegből. A zavarás minimalizálására kell törekedni.

***Rácz Róbert*** *polgármester úr:* Javasolja, hogy a kialakult szokások átállítása miatt mielőbb közkinccsé kell tenni a rendeletet, szankció csak írásbeli figyelmeztetés lenne, s a két hónapos próba idő után a tapasztalatok leszűrésével lehetne a 2012-es idényt megkezdeni.

***Kovács István*** *képviselő úr:* Mi a szociális intézmény?

***Tengelics Szilárd*** *képviselő úr:* Az emberek életvitelszerűen laknak ott is, olyan mintha családi ház lenne. Az 5 órát ki kellene tólni, a rendelet közhírré tételénél javasolja a magyarázó szöveget hozzá.

***Rácz Róbert*** *polgármester úr:* Javasolja, hogy a Szeretetház maradjon ki belőle, az intézmény 2 hónapon belül bezár. Szerdán és pénteken 16-19 óráig, szombaton pedig 9-19 óráig lehet a tervezet szerint majd tüzelni, ezt jónak tartja.

***Rácz Róbert*** *polgármester a* rendelet tervezetet az írásos előterjesztés szerint a szóbeli kiegészítéssel, módosításokkal szavazásra felterjeszti.

Börcs Község Önkormányzatának képviselő testülete egyhangú igen szavazással megalkotja

**Börcs község önkormányzatA képviselő - testületének**

**16/2011.(X.26.)**

**Önkormányzati r e n d e l e t e**

**az avar és kerti hulladék nyílt téri égetése, valamint a háztartási tevékenységgel okozott légszennyezés helyi szabályiról**

*(A jegyzőkönyv V. számú melléklete)*

**6.) A helyi címer és zászló alapításáról és használatának, továbbá a babazászló, a gyászzászló, valamint a millenniumi emlékzászló és uniós zászló használatának rendjéről**

előadó: Komjáti János körjegyző

***Komjáti János*** *körjegyző úr****:***  (Az írásos előterjesztés a jegyzőkönyv VI. számú mellékletét képezi.) A korábbi testületi ülésen a testület megfogalmazta kérését egy bővített zászlórendeletre. Úgy gondolta egyszerű feladata lesz, hisz van egy hatályos rendelet erről. Azonban mikor belemélyedt, rájött, hogy nem lehet egy passzus beillesztésével letudni a feladatot. Az alaprendelet 2002-ben került elfogadásra, akkor még nem volt EU tagság, s így EU-s zászló sem hazánkban. A címe mindenre kiterjedt, amit hozz kellett volna az új igényhez igazítani, ezért végül úgy döntött, hogy inkább egy új rendeletet terjeszt a tisztelt Képviselő-testület elé. A megváltozott jogi normák kivételével a régi szöveg került beépítésre. A zászló mérete is átvételre került.

***Rácz Róbert*** *polgármester úr:* A rendelet-tervezetet pontosítani szeretné. Az új zászlótartó rudakra – Börcs, Dózsa Gy. és Erzsébet tér sarka – kerülne minden zászló, nem pedig a Hivatal mellett találhatókra. A kihelyezés helyszíne tehát a központi zászlótér lenne. 100\*200-as zászlók vannak a rudakon. Arról kellene beszélni, hogy mennyi ideig legyenek kihelyezve születésnél. A hivatalos, a védőnő jelzése lenne születést követő első munkanap, de meddig maradjon kint. A gyászzászló legalább 24 órát van felhúzva, a temetést megelőző naptól a temetés befejezéséig.

***Vörös Katalin*** *képviselő asszony:* Egy hét normális lenne. Ha haláleset és babaszületés egyszerre történik, hova lesz felhúzva?

***Rácz Róbert*** *polgármester úr:* Elfogadható az egy hét? – Megállapítja, hogy a testület egyhangú igennel elfogadja. A zászló minden Börcs község területén lakcímmel rendelkező új szülött tiszteletére fel lenne húzva. Levételre kerül az EU-s zászlót arra a rövid időre, és mind a kettőt fel lehet húzni. Azon a téren van az öröm és a bánat jelzése is. Az önkormányzati intézményeknél is kint kell lenni az EU-s és a nemzeti lobogónak, a jelenlegi zászlórúddal ennek tesz eleget az önkormányzat.

***Kovács István*** *képviselő úr:* A címerben a hal bal irányba úszik, a rendeletben jobbra.

***Rácz Róbert*** *polgármester* a rendelet tervezetet az írásos előterjesztés szerint a szóbeli kiegészítéssel, módosításokkal szavazásra felterjeszti.

Börcs Község Önkormányzatának képviselő testülete egyhangú igen szavazással megalkotja

**Börcs község önkormányzatA képviselő - testületének**

**17/2011.(X.26.)**

**Önkormányzati r e n d e l e t e**

**a helyi címer és zászló alapításáról és használatának, továbbá a babazászló, a gyászzászló, valamint a millenniumi emlékzászló és uniós zászló használatának rendjéről**

*(A jegyzőkönyv VII. számú melléklete)*

**7.) Az önkormányzat 2012. évi belső ellenőrzési tervének megalkotása**

előadó: Komjáti János körjegyző

***Rácz Róbert*** *polgármester úr:* Megkéri az írásos előterjesztés szóban történő kiegészítésére a Körjegyző urat.

***Komjáti János*** *körjegyző úr****:***  Tisztelt Képviselő-testület, ha valaki az éves munkatervet megnézte, látja, hogy nem a belső ellenőrzés, hanem a háziorvosok beszámolója következett volna. De ők jelezték, hogy nem tudnak előkészülni, ezért a következő ülésre szól majd a meghívásuk. Azonban, mivel rendelkezésre állnak az adatok, így került most előterjesztésre a belső ellenőrzési anyag (jegyzőkönyv VIII. számú melléklete). A rendszer alapja az Ötv., mely előírja a belső ellenőrzési rendszer kialakítását, amiért a jegyző felelős. Minden év november 15-ig a Képviselő-testület jóvá kell, hogy hagyja a következő év ellenőrzési programját. A Győri Többcélú Kistérségi Társulás önként vállalt feladatként koordinálja és finanszírozza az ellenőrzést. Így ez évente minden településen egy terület ellenőrzésére ad lehetőséget. Saját finanszírozásban lehetne több is. 2012-es év vonatkozásában az előterjesztés szerint javasolja a helyi önkormányzat által átadott pénzeszközök vizsgálatát.

***Kérdés, hozzászólás nem hangzott el.***

***Rácz Róbert*** *polgármester úr:* Kéri, hogy aki az írásbeli előterjesztést a szóbeli kiegészítéssel el tudja fogadni, kézfeltartással jelezze.

Börcs Község Önkormányzatának Képviselő - testülete a témával kapcsolatban 7 igen szavazattal, 0 tartózkodással, 0 nem szavazattal a következő határozatot hozta:

***65/2011.(X.25.) képviselő - testületi határozat:***

 Börcs Község Önkormányzata képviselő – testülete

**2012-ben Börcs vonatkozásában, a belső ellenőrzés keretében, a helyi önkormányzat által átadott pénzeszközök vizsgálatát tervezi.**

 Felelős: Komjáti János körjegyző

 Határidő: azonnal

**8.) Egyéb aktuális ügyek**

előadó: Rácz Róbert polgármester

**8/1.) Rácz *Róbert*** *polgármester úr:* Megkéri Inotai Zoltánné képviselő asszonyt, Terikét, hogy ossza meg információit a „tökös” nappal kapcsolatban.

***Inotai Zoltánné*** *képviselő asszony:* Először is szeretné megköszönni a képviselő társainak a forralt bort és a forró kakaót, ami melegítette a jelenlévőket. A rendezvény délután három órakor kezdődött az új helyszínen a templom mögött, és 5 óráig tartott. A program a tökfaragásról szól, és szólt ezen a napon. Úgy tűnik nem unják az emberek ismét sokan vettek részt rajta, nagyon jó hangulatban zajlott a rendezvény. A remekműveket a térre kihelyezték, majd közös fényképezés után lovas kocsikkal a falut körbe járták. Sok helyen készítettek családi tökbábut, ezt külön köszöni, ebből tovább lehet lépni jövőre. A faluban sok pozitív jelzés érkezett. Mindenkinek köszöni a segítséget, a hozzájárulást.

***Rácz Róbert*** *polgármester úr:* Sajnálatát fejezi ki, hogy nem tudott jelen lenni a rendezvényen egyéb hivatalos elfoglaltsága miatt. Köszönetét fejezi ki Képviselő asszonynak, csak biztatni tudja az élőképeket illetően. Biztatni kell az embereket, hogy minél többen készítsenek ilyen bábukat, jó hagyományt lehetne teremteni vele.

***Komjáti János*** *körjegyző úr****:***  Két gondolat: nagyon tetszett neki, ami egy kicsit furcsa volt, hogy míg a Rákóczi utcában négy ház előtt is voltak tökbábuk, addig az új részem a Sárdosiban és a Kenderföldiben nem volt, ezeket az embereket kellene valahogy megszólítani. Talán nyersanyag sem állt a rendelkezésükre. A másik, hogy jó lenne, ha sikerülne a három községnek a rendezvények összehangolása, ez régi vesszőparipája. A börcsi rendezvény ideje alatt Abdán szüreti felvonulás volt. Ikrény készít falinaptárt, amit valamennyi család ajándékként megkap, s ebben a rendezvények is megjelenítésre kerülnek. Jó lenne ha mindegyik faluban tudnának a másik által szervezett rendezvényről. Abdán decemberben készül el a rendezvénynaptár.

**Rácz *Róbert*** *polgármester úr:* Úgy véli, hogy aki a tökfaragó rendezvényre eljött, nem biztos, hogy a szüreti felvonulásra átment volna. Ezen kívül nem tud olyan rendezvényről ahol átfedés lett volna. Bízik benne, hogy egy jól működő rendszer fog kialakulni.

**8/2.) Rácz *Róbert*** *polgármester úr:* Az IKSZT készül, emberi számítás szerint a héten színes lesz a ház, belül kész az aljzat. A héten a festők alapoznak, illetve párhuzamosan megy a burkolás. Közeledik az idő amikor az mondható, hogy kész a ház. A szerződés módosítása megtörtént, az ismert okok miatt az eredeti október 15 helyett november 15-e lett meghatározva átadásra. Az új gólyafészek felkerült a kéményre, az udvarban támfalépítés zajlik, ami egy későbbi szabadtári részhez szükséges lehet. A 19 milliós számla első részlete kifizetésre került. Hamarosan utalni kell a faluközpont építése kapcsán a 9 millió forintot. A tartalék pénze így jócskán megfogyatkozik az önkormányzatnak. Az IKSZT birtokbavétele nagyban függ attól, hogy hogyan utalják vissza a pályázati pénzeket. A fizetési kérelem az első részlet után postára lett adva. Lehet, hogy lassan már decemberben be lehet költözni, de használatbavételi engedélye még biztos nem lesz.

**8/3.) Rácz *Róbert*** *polgármester úr:* Elég keservesen indul az iskolai sportpálya megvalósításának előkészítése. Speciális angol gyártású anyag kerülne beépítésre, egy pécsi vállalkozó hitegette az önkormányzatot, aki kizárólagos forgalmazója ennek az anyagnak, de cége csődbe ment. Sikerült megtalálni alvállalkozóját, aki átvette a forgalmazást, reméli, hogy kedvező áron jut hozzá az önkormányzat, mivel ez az anyag nincs még jelen a Dunántúlon és referenciaként szeretnének vele megjelenni. Optimistán nézve a rendelkezésre álló keretbe belefér a beruházás.

**8/4.) Rácz *Róbert*** *polgármester úr:* Tájékoztatni szeretné a tisztelt Képviselőket, hogy az óvodában volt egy félig magán rendezvény. Ötödik alkalommal szerveztek polgármester találkozót. Három ember ötlete volt annak idején, hogy a 90-94-ben megválasztásra került polgármestereknek talán többet kellene tudni egymásról, így indult. A finanszírozása magánerőből történik, ezen a találkozó 20 polgármester vett részt.

**8/5.) Rácz *Róbert*** *polgármester úr:* Úgy tűnik az abdai iskolában előre haladott bizalmi válság van, ami az igazgatónő személyét illetően alakult ki kb. másfél hónapja. Az elkövetkező időszakban bármi történhet az iskolában. Hogy ez most jókor, vagy rosszkor jött, majd az élet bizonyítja be.

**8/6.) Rácz *Róbert*** *polgármester úr:* A LEADER-be Börccsel kapcsolatban hat pályázat került beadásra, két lépcsős pályázati rendszerről van szó. Ötletbazárként kellett először megfogalmazni, hogy ki mire szeretne pályázni. Civil pályázatokról van szó, például erdei iskola felújítása, rendezvények szervezése, sportpályán szükséges fejlesztések stb. Itt szükség lenne az esőcsatorna, ablakok, bejárati ajtó cseréjére, teljes külső, belső festésre, fűnyíró beszerzésére. Nettó 100%-os finanszírozásról lenne szó, beadási határidő november 15. Képviselő-testületi döntés szükséges a pályázat beadásához. Úgy véli az áfá-t megtudná az önkormányzat finanszírozni.

Kérdés:

***Vörös Katalin*** *képviselő asszony:* Mennyi az áfa tartalom, illetve a pályázatíró pénze?

Válasz:

**Rácz *Róbert*** *polgármester úr:* Nem tudja megmondani, maga a rendszer nettó 8 millió forintot enged, tehát 10 milliónál több nem lehet, ki kell dolgozni, a pályázatíró pedig Nagy Eszter.

Hozzászólások:

***Komjáti János*** *körjegyző úr****:***  Úgy tudta, hogy civilek pályázhatnak, és bruttó 100 % a támogatási intenzitás.

**Rácz *Róbert*** *polgármester úr:* Azért pályázhat az önkormányzat, mert az épület a tulajdonában van. Összes dolgot mérlegre téve szerencsésebb, ha a pályázó az önkormányzat, még akkor is ha a civileknek nincs áfa. Kérdés az lenne, hogy támogasson az önkormányzat egy ilyen pályázatot vagy sem.

***Vörös Katalin*** *képviselő asszony:* Rendben támogassuk, de csak a legszükségesebb dolgok legyenek benne. Jó lenne, ha sikerülne olyan pályázati kiírást találni, ami a meglévő eszközállomány cseréjére, felújítására szólna, mivel azok meg amortizálódnak.

**Rácz *Róbert*** *polgármester úr:* Horváthné Kercza Virág meg lett kérve, hogy ha látnak olyan kiírást ami gépbeszerzésre vonatkozik, szóljanak. Ahhoz, hogy a falut a jelenlegi szinten lehessen tartani, közterületet illetően, valóban szükséges a meglévő géppark cseréje. Nagy szerencséje van az önkormányzatnak Szammer Tiborral, aki minden javítást elvégez, ebben az évben több hétig volt a traktor darabokban.

Börcs község önkormányzatának képviselő - testülete a témával kapcsolatban 7 igen, 0 tartózkodás, és 0 nem szavazattal az alábbi határozatát hozta meg:

***66/2011.(X.25.) képviselő - testületi határozat:***

Börcs község önkormányzatának – képviselő - testülete

a 76/2011.(VIII.29.) VM rendelet alapján, a Pannonia Kincse LEADER Egyesület által kiírt 1016077 célterületre benyújtja a Sportfejlesztés Börcsön című LEADER pályázatát. Támogatási összeg: 8.000.000,- Ft. A sportfejlesztés a 9152 Börcs, Ady Endre utca sportpályán - természetben börcsi 270/4 hrsz-ú ingatlan - történik.

A pályázat benyújtásához szükséges önrészt éves költségvetési rendeletében tervezni rendeli.

Felelős: Rácz Róbert polgármester

Határidő: azonnal

**8/7.) Rácz *Róbert*** *polgármester úr:* A jövő évi költségvetést érintő, már meglévő két rendelet módosítását kellene megvitatni, hogy amennyiben állást tud foglalni a testület a Körjegyző úr elő tudja készíteni a következő ülésre. Az egyik a kommunális adó, a másik a temetkezést szabályozó rendelet. Akárhogy közelít jövőre 6,5 millió forint esik ki a költségvetésből az iparűzési és a gépjárműadó csökkenése miatt. Az önkormányzatok finanszírozása látványosan nem fog javulni az biztos, tartalékja van az önkormányzatnak, de felelős gazdálkodás minden önkormányzattól elvárható. A kommunális adó 2004-ben lett jóváhagyva 4000 forinttal, minden börcsi ingatlanra. Hogy sok vagy kevés ezen lehet vitatkozni, Barbacson például 10000 Ft. Ha az inflációt nézni csak valaki – az éveket végignézve 6000 forint lenne, ha inflációkövetés történt volna -, már akkor hozzá kellene nyúlni. A rendelet szerkezetén nem kellene változtatni, a mértékét kellene végig gondolni a nagyobb bevétel érdekében. Ebben kéri a segítséget, hogy milyen formában készítse elő a Jegyző úr.

Kérdés nem hangzott el

Hozzászólások

***Furján Gergely*** *képviselő úr:* Meg kellene nézni, hogy mit remél tőle az önkormányzat, mit lehet belőle megvalósítani. Az intézményellátás, óvoda marad, az iskola kérdéses, ez is befolyásolja majd a költségvetést. Egyik gondolata az volt, hogy emeljen az önkormányzat, de a változások tükrében lehet, hogy az összeg kevés lesz, ugyanakkor a lakosságra meg aránytalanul nagy terhet róna. Ilyen szempontból is végig kell gondolni. A lakossággal, hogy el lehessen fogadtatni, nyilvánvalóvá kell tenni, hogy nem fűnyíró elv alapján született a döntés. Lehet, hogy Barbacson bevezették a 10.000 forintot, de első lépésben 8.000,- Ft-nál többet nem tartana szerencsésnek.

***Tengelics Szilárd*** *képviselő úr:* A 8.000,- forint a dupláját jelentené a mostani összegnek, ennél magasabbat véleménye szerint sem szabadna megállapítani, de a maga részéről 7.000 forintra tesz javaslatot a könnyebb elfogadtatás érdekében.

***Kovács István*** *képviselő úr:* Nem egyszerű véleményt mondani, nem ez fogja megváltani az önkormányzat költségvetését, és megmenteni sem fogja. Valóban nem lett változtatva évekig, de ennek ellenére nem tartja szerencsésnek a duplájára emelést, 8.000 forint alatt kellene meghúzni a határt.

**Rácz *Róbert*** *polgármester úr:* Kevés embert érintene a második, ill. további ingatlanok fokozott terhelése, ezen is lehetne gondolkodni, hogy szigorúbb kategóriába kerülnének ezek az ingatlanok. Inkább üzenet értékű lenne, hogy akinek több ingatlana van, az fizessen többet is.

***Furján Gergely*** *képviselő úr:* El tudja fogadni a több ingatlannal rendelkezők fokozottabb fizetési kötelezettségét.

***Nagy Ambrus*** *alpolgármester úr:* Ha 8.000,- Ft lesz az alap, ami 100%-os emelést jelent, nem gondolja, főleg, hogy nem nyer vele számottevően az önkormányzat, hogy tovább kell kutakodni kinek mennyi ingatlana van, és azt nagyobb összeggel terhelni.

***Furján Gergely*** *képviselő úr:* Az alapdíjat kellene talán először meghatározni.

***Inotai Zoltánné*** *képviselő asszony:* Az alapdíjat javasolja csak, véleménye szerint, aki tehetős megtalálja a módját az adakozásnak. Az emberek elvárnak egyfajta magyarázatot, hogy mi miért történik, mi várható érte. A költségvetésbe nem keverné bele ezt az adónemet.

***Furján Gergely*** *képviselő úr:* Nem arról van szó, hogy többet kapnak, hanem a kieső pénzek pótlásáról.

**Rácz *Róbert*** *polgármester úr:* Lebecsülni azért nem szabad, hisz 1,5 millió, akár egy 8-10 milliós pályázat önrésze is lehetne.

***Inotai Zoltánné*** *képviselő asszony:* Nem gondolja a falu nevében, hogy a sportpálya felújításának 2 milliós önrészét így kellene biztosítani. Mindenkit érint a teher, előnye meg csak egy szűkebb réteget.

***Furján Gergely*** *képviselő úr:* Ez a pénz nincs felcímkézve a lehetőségek körét fogja bővíteni.

**Rácz *Róbert*** *polgármester úr:* Képviselő asszony jelentéktelennek mondta az összeget, erre hozta csak fel példának a sportpályát. Szeretné hangsúlyozni, nem azért kell emelni, hogy pályázni tudjunk a sportpálya felújítására. Csak a nagyságrend végett említette. Ez a pénz a jövőt alapozza meg, a folyamatban lévő beruházásokra a fedezet rendelkezésre áll. Az önkormányzatok megnyomorítása zajlik, erre kell felkészülni.

***Inotai Zoltánné*** *képviselő asszony:* Mivel a többség a 8.000,- Ft-ot javasolja, ezért elfogadja.

***Vörös Katalin*** *képviselő asszony:* Rendben van a 8.000,- Ft, de a másik nélkül, tehát további megkülönböztetés nélkül, egységesen.

**Rácz *Róbert*** *polgármester úr:* Megkéri Körjegyző urat, hogy 8.000,- Ft-tal készítse el a tervezetet, és egy hónap múlva térjen rá vissza a testület.

***Komjáti János*** *körjegyző úr****:***  Van példa a többlet ingatlan adóztatására. Győrújbaráton végül is a további ingatlanokat kisebb mértékű adóval sújtották, tervekkel ellentétben. Péren 6.000,- forintot vetettek ki ingatlanonként az utak felújításához önrészként kívánták felhasználni, ma már működésre kell a beszedett adó.

**8/8.) Rácz *Róbert*** *polgármester úr:* A temetői rendelet a másik olyan rendelet, ami felülvizsgálatra szorul. Ma Börcsön egy egyes sírhely 2.000 forint + áfa, míg a kettes 4.000 forint + áfa összegbe kerül a hozzátartozóknak. Az urnafülke ára 1.250 forint + áfa, igaz csak 10 évre szól a megváltás. Ravatalozó használati díja 2.500 forint. Azon túlmenően, hogy ma már a megváltási összegek nem életszerűek, figyelemmel kell lenni arra is, hogy egyre kevesebb sírhely áll rendelkezésre. Az urnafülke felé kellene eltolódni. Kéri, hogy képviselő-társai fogalmazzák meg véleményeiket, gondolataikat.

***Vörös Katalin*** *képviselő asszony:* Jegyző úr milyen összegek vannak máshol, egyet ismer ott 36.000,- forintot kellett volna az urnás helyért fizetni.

***Komjáti János*** *körjegyző úr****:***  Az év elején foglalkozott már ezzel a kérdéssel. Megpróbálta a GYTKT végig kérdezni a településeket, hogy hol, ki milyen árat alkalmaz. Sajnos nem igen válaszoltak a megkeresésre az önkormányzatok. Így nincs mire támaszkodni, nincs viszonyítási alap.

**Rácz *Róbert*** *polgármester úr:* Győri rendelet rendelkezésre áll, ott temetőnként változik a díj 13.000 forinttól 9.900 forintig áfa nélkül. Ravatalozó használatot nem lát a rendeletben.

***Nagy Ambrus*** *alpolgármester úr:* Mennyibe kerül éves szinten az önkormányzatnak a temető fenntartása?

**Rácz *Róbert*** *polgármester úr:* Ma a temető működtetés költsége tisztán látható víz, villany, ami saccolható takarítás, és ami nehezen meghatározató az évi 8-10 fűnyírás. Ez már bizonytalanságot hordoz. Nem merne összeget mondani. Temetőre csak víz, villany lett tervezve, a többi a parkfenntartás költségvetésében szerepel. A szemétszállítást tekintve ez az év próba év lesz az önkormányzatnak is, a hulladéklerakóban ledobott szemetet megpróbálták eltüzelni, de ősszel és kora tavasszal berohad, idén már nincs szeméttelep, ahova ki lehetne vinni. Az elszállítás költségét még nem látja, de hogy a költségek látványosan ez miatt megnőnek az biztos. Az idő nem hajt ebben az ügyben senkit, akár egy-két évig is elhúzódhat, hogy mindenki, aki érintett tudomást szerezzen a lejáratról és újból megváltsa hozzátartozója sírhelyét. Azoknál a sírokról, ahol nem történik megváltás a lejárat és a türelmi idő után, a fejfákat összeszednék, és egy helyen felállítanák. Jelenleg nem nagy bevétel a sírhely megváltás, de 2013-ban mikor lesz a tömeges lejárat jelentős tétel lesz. A hosszú távú dolgok miatt kell dönteni. Azon is gondolkodni kell, mit akar az önkormányzat a temetővel. Urnafülkés lehetőségeket nézegetett, a jelenleginél sokkal esztétikusabbak. A pilléres kivitel 20-30 ezer forintnál kezdődik. Sok idő nincs e téren a gondolkodásra, mert a temető lassan betelik.

***Furján Gergely*** *képviselő úr:* Akkor az urnafülkés temetés felé kellene irányítani a temettetési gyakorlatot. Ezt kedvezőbb áron kellene adni, míg a másikat drasztikusan meg kellene emelni. De ha az urnafülke bekerülési költségét vesszük, akkor a koporsós temetés árát nagyon meg kellene emelni. Hol lehetne elhelyezni az urnafülkéket? Ravatalozó környéke szép, s ha ott kialakul mögötte egy dekoratív tér más lenne, mint a jelenlegi urnafal, ami el van dugva.

***Tengelics Szilárd*** *képviselő úr:* A temetési árakhoz képest nem jelentős az összeg. Egy szépen kialakított urnafülkének más a reprezentatív értéke, exkluzívabb is, és presztízst ad.

**Rácz *Róbert*** *polgármester úr:* A ravatalozó mögötti részen lehetne kialakítani, szellős, laza területen, vagy a régi ravatalozó helyén is lehetne, de akár több területet is ki lehetne jelölni, körülöttük meg lehetnének sírhelyek.

***Inotai Zoltánné*** *képviselő asszony:* Még ha 30.000,- forint lenne egy urnafülke, összességében akkor is olcsóbb, mint egy koporsós temetés.

**Rácz *Róbert*** *polgármester úr:* Az alapgondolat az volt, hogy a sírhely, urnafülke, ravatalozó használat díját meg kellene határozatni. Kéri járjon mindenki nyitott szemmel, akár az ünnepek kapcsán. Elhangzott 30.000 forint plusz áfa urnafülkére, sírhelyre 25.000 vagy 15.000 forint plusz áfa, ravatalozó használatra 5.000 Ft-ot javasol Kéri Körjegyző urat, hogy az elhangzottak figyelembevételével készítse elő a rendelet-tervezetet, és térjen vissza rá a testület.

**8/9.)**

**1.Rácz *Róbert*** *polgármester úr:* Van-e valakinek kérdése, mondanivalója a már tárgyaltakon kívül.

***Vörös Katalin*** *képviselő asszony:* Szóba került korábbi testületi ülésen a képviselők fája. Gondolkodott rajta, s véleménye szerint jó helye lenne a focipálya mellett, az edzőpályánál.

**Rácz *Róbert*** *polgármester úr:* Ott van a kapu egyből, oda pár fa férne csak el.

***Vörös Katalin*** *képviselő asszony:* Akkor a másik oldalára, foci pályában gondolkodott mindenképp.

***Inotai Zoltánné*** *képviselő asszony:* Ahol a búcsút tarja jelenleg a falu oda tudná elképzelni.

***Nagy Ambrus*** *alpolgármester úr:* A régi rossz töltés mellett tudná elképzelni, vagy a Kenderföldi utca mögött, Benczééknél. Ki milyen fát tud elképezlni?

***Tengelics Szilárd*** *képviselő úr:* Az igen eldugott helyen lenne. A búcsú helyét ki lehetne jelölni a hivatal és a temető közötti területen, vagy az edzőpályán és akkor a mostani helyére kerülhetnének a fák, ahogy Képviselő asszony is javasolta.

**Rácz *Róbert*** *polgármester úr:* Alpolgármester úr ötletét jónak tartja, végig kellene gondolni. A fogathajtó pálya végénél, ahol kanyarodik az út a töltésre, van egy háromszög, valóban ideálisnak tűnik.

***Furján Gergely*** *képviselő úr:* Nagy fára gondolt, például kocsányos tölgyre, valami őshonos fa kellene, semmiképp sem díszfa.

***Tengelics Szilárd*** *képviselő úr:* Szívesebben ültetne gyümölcsfát.

**Rácz *Róbert*** *polgármester úr:* Hozzáértő szakember véleményét ki kell kérni úgy véli.

***2. Nagy Ambrus*** *alpolgármester úr:* Az iskolaigazgató asszony kérdezi, hogy érdekelné-e a képviselőket, az előző évben is megtartott képviselők a padban program.

A képviselő-testület kifejezte szándékát, hogy igényt tart a képviselők a padban programra.

***3. Inotai Zoltánné*** *képviselő asszony:* Aki börcsi címert szeretne, mi ennek a módja?

***Tengelics Szilárd*** *képviselő úr:* Inkább kitűzőt szeretne.

***Komjáti János*** *körjegyző úr****:***  Abdán és Ikrényben is elindult, döntés még nem született. Jelenleg Abdán kitűző és nyakkendő van.

**Rácz *Róbert*** *polgármester úr:* A sállal semmi gondja, de mindenkinek más színű öltönye, inge van, ezért inkább a nyakkendő tűvel és a kitűzővel értene egyet.

***Inotai Zoltánné*** *képviselő asszony:* Mint vállalkozó felhasználhatja, például reklámtáskán?

**Rácz *Róbert*** *polgármester úr:* Rendeletben szabályozásra került, csak polgármesteri engedéllyel lehet, pontosítás után elvileg nem látja akadályát.

***Nagy Ambrus*** *alpolgármester úr:* Nem biztos, hogy a címert ilyen szintre kellene vinni.

***Furján Gergely*** *képviselő úr:* Kopik a táska előbb utóbb félredobják Nagy Ambrus alpolgármester úrral ért egyet, nem hiszi, hogy kereskedelmi értékkel bír, hogy rajta van a címer.

***Nagy Ambrus*** *alpolgármester úr:* A címer használatot megtartaná hivatalos célra, magán emberként ne használja senki.

**Rácz *Róbert*** *polgármester úr:* Javasolja, hogy a kitűzőnél és a sálnál maradjanak.

***4. Furján Gegely*** *képviselő úr:* Egy hónapja szeméttelep ügyében rákérdezett a nyitva tartásra, szeretne ismét érdeklődni.

***Komjáti János*** *körjegyző úr****:***  Elment a levél, de válasz még nem jött. Ismételten megkereste a GyőrSzolt, hogy illő lenne válaszolni, azt mondták uton van a levél, de még nem érkezett meg.

***5. Tengelics Szilárd*** *képviselő úr:* Milyen rendezvények várhatók a faluban az elkövetkező időben? Illetve szeretné megkérdezni, hogy mekkora összeg jött össze SZJA 1%-ból az Alapítványnak? Az óvodában sószobát szeretnének kialakítani, jó lenne ha oda is jutna a pénzből.

**Rácz *Róbert*** *polgármester úr:* Mikulásra jön a Csillagfény együttes, Jakab Noémi és társulata december elején az iskolában lépnek fel egy színdarabbal, karácsony előtti utolsó vasárnap falukarácsony, közmeghallgatás várhatóan december 5, vagy 19. Az alapítvány közel 400.000,- Ft-ot kapott az 1%-ból.

**Rácz Róbert** polgármester úr, mivel kérdés, hozzászólás, javaslat egyéb napirendi pontra nem volt, megköszönte a részvételt, és az aktív munkát, majd a képviselő-testületi ülést 22 óra 45 perckor bezárta.

 k. m. f.

 Rácz Róbert Komjáti János

 polgármester körjegyző